《双桧分题》
宋代·金君卿

名蓝压城闉，巀岌耸双桧。得地不孤立，陵风自相对。

根盘乖龙不，叶剪苍璧碎。交柯纽顽铜，叠影森翠盖。

劲无丝萝托，直与松柏配。争高丈夫气，耻学儿女态。

雪霜正柔落，草木任颠沛。同心岁寒间，正色烟霞外。

斧斤未剪拂，志节已高迈。出群才可惊，有作器必大。

考室须栋隆，济川俟舟载。

作者简介：宋饶州浮梁人，字正叔。仁宗庆历间进士。累官知临川、江西提刑、度支郎中。治“五经”，长于《易》。有《易说》、《金氏文集》。